KLASA: 034-06/24-01/33

URBROJ: 711-02-02/07-2025-3

Zagreb, 3. travnja 2025.

**IVANA BASARAC**

 Upravni odjel župana Karlovačke županije

**Predmet: očitovanje na zahtjev podnositeljice Ivane Basarac**

 - daje se

Povjerenstvo za odlučivanje o sukobu interesa (dalje: Povjerenstvo) je 29. svibnja 2024. zaprimilo zahtjev za davanjem očitovanja kojeg je podnijela podnositeljica Ivana Basarac iz Upravnog odjela župana Karlovačke županije.

U podnesenom zahtjevu podnositeljica, u ime zamjenika županice Karlovačke županije iz redova srpske nacionalne manjine Dejana Mihajlovića, od Povjerenstva traži informaciju ima li zamjenik pravo na naknadu za rad u Županijskom vijeću srpske nacionalne manjine.

Zahtjev u ovom predmetu podnesen je od strane osobe koja nije obveznik Zakona o sprječavanju sukoba interesa („Narodne novine“, broj 143/21. i 36/24., dalje: ZSSI) u smislu članka 3. toga Zakona, ali se sadržaj zahtjeva odnosi na tumačenje odredbi ZSSI-a. Stoga Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača i Ane Poljak, kao članova Povjerenstva, povodom podnesenog zahtjeva podnositeljice, na temelju članka 32. stavka 1. podstavka 3. ZSSI-a, na 76. sjednici održanoj 3. travnja 2025., podnositeljici daje očitovanje kako slijedi.

Uvidom u Registar obveznika kojeg vodi i ustrojava Povjerenstvo, utvrđeno je da Dejan Mihajlović od 20. svibnja 2021. obnaša dužnost zamjenika župana Karlovačke županije.

Člankom 3. stavkom 1. točkom 34. ZSSI-a propisano je da su, između ostaloga, župani i njihovi zamjenici obveznici u smislu toga Zakona pa je stoga Dejan Mihajlović, povodom obnašanja dužnosti zamjenika župana Karlovačke županije, obveznik ZSSI-a te je dužan postupati u skladu s njegovim odredbama.

Uvidom u Odluku o konačnim rezultatima izbora članova Vijeća srpske nacionalne manjine u Karlovačkoj županiji od 10. svibnja 2023. utvrđeno je da je Dejan Mihajlović izabran kao član u Vijeće srpske nacionalne manjine te županije.

Povjerenstvo ističe kako su odredbama Ustavnog zakona o pravima nacionalnih manjina („Narodne novine“, broj 155/02., 47/10., 80/10., 93/11. i 93/11., dalje: Ustavni zakon), između ostaloga, propisani uvjeti za izbor predstavnika nacionalnih manjina u jedinicama lokalne i područne (regionalne) samouprave, kao i da, sukladno članku 30. stavku 2. toga Ustavnog zakona, članovi vijeća nacionalne manjine iz sredstava vijeća mogu primati samo naknadu troškova koje su imali u obavljanju poslova za vijeće i nagradu, za mjesečno ili neko drugo razdoblje ako to odobri i do visine koju odobri ministar nadležan za opću upravu.

Članak 17. stavak 1. ZSSI-a propisuje da za vrijeme obnašanja javne dužnosti na koju je izabran odnosno imenovan, obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 23. Ustavnog zakona propisano je da, s ciljem unaprjeđivanja, očuvanja i zaštite položaja nacionalnih manjina u društvu, pripadnici nacionalnih manjina biraju, na način i pod uvjetima propisanim tim Ustavnim zakonom, svoje predstavnike radi sudjelovanja u javnom životu i upravljanju lokalnim poslovima putem vijeća i predstavnika nacionalnih manjina u jedinicama samouprave, i to prema postupku koji je propisan člankom 24. istog Zakona.

Odredbom članka 25. stavka 1. Ustavnog zakona propisano je da je vijeće nacionalne manjine neprofitna pravna osoba, koje svojstvo stječe upisom u registar vijeća nacionalnih manjina kojeg vodi ministarstvo nadležno za poslove opće uprave.

S druge strane, članovi predstavničkih tijela jedinica lokalne i područne samouprave biraju se prema postupku iz Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21., dalje: ZLI).

Tako je člankom 89. stavkom 1. ZLI-a između ostaloga propisano da župan i njegovi zamjenici za vrijeme obnašanja dužnosti ne mogu biti članovi predstavničkog tijela jedinice područne (regionalne) samouprave, dok su stavkom 2. tog članka taksativno navedene dužnosti koje su određene kao nespojive s dužnosti, između ostalih, i župana te njegovih zamjenika.

U odnosu na zabranu iz članka 17. stavka 1. ZSSI-a, ističe se kako su ZLI-om taksativno propisane nespojive dužnosti općinskih načelnika, gradonačelnika, župana i njihovih zamjenika te da navedeni Zakon predstavlja posebni zakon u smislu odredbe članka 17. stavka 1. ZSSI-a, kojim je općinskim načelnicima, gradonačelnicima, županima i njihovim zamjenicima dopušteno istovremeno obnašanje onih dužnosti koje nisu izričito zabranjene ZLI-om.

S obzirom da zamjenik župana ne može istovremeno biti član predstavničkog tijela jedinice područne (regionalne) samouprave, iz navedenih odredbi ZLI-a ne proizlazi da bi obnašanje dužnosti zamjenika župana bilo nespojivo s istovremenim obavljanjem dužnosti člana Vijeća srpske nacionalne manjine Karlovačke županije budući je predmetno Vijeće neovisno od predstavničkog tijela, odnosno, zasebna je neprofitna pravna osoba, a kako to proizlazi iz citiranog članka 25. stavka 1. Ustavnog zakona.

Slijedom navedenog, obveznik Dejan Mihajlović može istodobno s obnašanjem dužnosti zamjenika župana Karlovačke županije obnašati dužnost člana Vijeća srpske nacionalne manjine Karlovačke županije, s obzirom da ta mogućnost, u smislu članka 17. stavka 1. ZSSI-a, proizlazi iz ZLI-a kao posebnog zakona.

Nadalje, člankom 16. ZSSI-a propisano je da obveznici, koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Međutim, Povjerenstvo ističe kako u ovom slučaju obveznik Dejan Mihajlović može primati naknadu za obnašanje dužnosti predstavnika srpske nacionalne manjine kao član vijeća te nacionalne manjine u Karlovačkoj županiji, budući da je pravo na istu naknadu propisano citiranim člankom 30. stavkom 2. Ustavnog zakona kao posebnog propisa, a pod pretpostavkama iz navedene odredbe toga Ustavnog zakona.

Povjerenstvo napominje da je obveznik dužan navedeni primitak prijaviti Povjerenstvu prilikom podnošenja imovinske kartice.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljica Ivana Basarac, elektroničkom poštom
2. Objava na internetskoj stranici Povjerenstva
3. Pismohrana